Bæveren, der er Europas største gnaver, uddøde i Danmark for mere end 1.000 år siden.

En voksen bæver har en kropslængde på mellem 95-135 centimeter og kan veje mellem 15 og 35 kilo.

Bæveren lever udelukkende af planter. Mens bark fra løvtræer oftest er eneste fødekilde om vinteren, består føden om foråret og sommeren af skud, blade og småkviste samt vandplanter og urter.

Bæverboet er som regel en hytte bygget af grene, kviste og mudder på bredden af et vandløb eller en sø - eller en hule, der er gravet ind i en søbred.

For at forhindre rovdyr i at komme ind i boet, sørger bævere altid for, at indgangen til boet er dækket af vand. Er vandstanden i søen lav, bygger bæverne dæmninger, så de kan regulere vandstanden.

Kilde: Naturstyrelsen